Lørdag morgen ligger en varmfront over landet, som giver regn af og til. På bagsiden af fronten klarer det op, navnlig mod sydøst, og i eftermiddag kan temperaturerne runde 30 grader lokalt. En strid vind blæser fra sydøst i meget af landet, hvilket kan lægge en dæmper på nydelsen af de høje temperaturer. Sommervarmen varer ikke længe, for allerede i aften erstattes varmen med kraftige byger, som kan være med torden. Lummer start på dagen – over 30 grader i eftermiddag Natten til lørdag er en varmfront trukket op over landet, og her til morgen ligger resterne af varmfronten fortsat over den nordlige del af landet. Især over den nordlige halvdel af Jylland kan det fortsat dryppe lidt her til morgen. I løbet af formiddagen klarer det op, især mod sydøst, og så kommer temperaturerne på himmelflugt. Allerede ved frokosttid overstiger temperaturerne 26 grader flere steder mod sydøst. Mod nord og vest klarer det ikke meget op i løbet af dagen, og her er det begrænset, hvor varmt det bliver i dag. Hen ad eftermiddagen topper temperaturerne mod øst, og der er udbredt mulighed for over 28 grader. Det er især mod syd og øst, at der bliver plads til solen, og her kan temperaturen overstige 30 grader. Enkelte prognoser peger på op til 31 grader helt lokalt. Temperaturen kan nærme sig de 30 grader på Lolland, Falster, Midtsjælland og det nordlige Bornholm. Årets hidtil højeste temperatur er 29,4 grader, så lørdagen bliver formentling årets varmeste dag indtil videre. Tordenbyger i aften – risiko for skybrud Ud på eftermiddagen og aftenen begynder der at opstå kraftige byger, særligt mod syd og vest. Bygerne bevæger sig op over landet fra sydvest og kan være ledsaget af torden. I forbindelse med de kraftige byger kan der komme kraftige vindstød, og der er en mindre risiko for skybrud. Især mod syd peger prognoserne lige nu på kraftige vindstød i forbindelse med bygerne. I løbet af aftenen dannes der flere kraftige byger mod vest, som driver mod nord ud på aftenen. I nat kan enkelte kraftige byger også passere mod øst. Der ventes op til 10 millimeter regn i den vestlige del af landet. Lokalt kan der dog falde mere, især hvis man bliver ramt af en kraftig tordenbyge.

Opsummering:
Helt lokalt kan et skybrud i aften ikke udelukkes.